**СТАНОВИЩЕ**

**за заседанието на Националния съвет по биологично разнообразие, 27.04.2022 г.**

**относно проект на „План за действие за опазване на видовете сухоземни костенурки**

**шипоопашата костенурка *(Testudo hermanni Gmelin, 1789)* и шипобедрена костенурка *(Testudo graeca Linnaeus, 1758)* в България“**

След запознаване с проекта на „План за действие за опазване на видовете сухоземни костенурки шипоопашата костенурка *(Testudo hermanni Gmelin, 1789)* и шипобедрена костенурка *(Testudo graeca Linnaeus, 1758)* в България“, отдел „Натура 2000 и ЗТ“ изразява следното становище:

**Като се вземе предвид факта, че в следващите години финансиране по ОПОС ще бъде достъпно по залегналите в Национална рамка за приоритетни действия 2021 – 2027 (НРПД). Считаме, че е необходимо допълване на Плана за действие съобразно НРПД, а именно:**

**Пряко въздействие за подобряване на природния статус на естествените хабитати на Шипоопашата и Шипобедрена костенурки:**

Задължителна и пряко въздействаща мярка върху числеността на индивидите в популациите на двата вида и благосъстоянието на естествените им местообитания е ***Мярка 68:*** *Подобряване на природозащитното състояние на видове влечуги чрез увеличаване на свързаността на местообитанията им (изграждане на зелена инфраструктура)* Проектът на План за действие за опазване на видовете сухоземни костенурки следва да се транспонира с обхвата на дейности, които са в посока на изграждане на инфраструктурни съоръжения за дефрагментация на посочените видове. По-конкретно тя е свързана с изграждане на проходи, насочващи огради, шумо- и светлинно- изолиращи прегради и мрежи, в избрани участъци от съществуващата пътна мрежа. Конкретните места от тези участъци, в които прилагането на мярката е възможно, ще се прецизират въз основа на характера на релефа, пътна ситуация и др.

**Обхват на дейностите по мярката включва следните защитени зони по НАТУРА 2000:**

BG0000116; BG0000118; BG0000146; BG0000208; BG0000212; BG0000218; BG0000219; BG0000239; BG0000239; BG0000242; BG0000247; BG0000247; BG0000270; BG0000271; BG0000271; BG0000366; BG0000610; BG0000610; BG0001001; BG0001007; BG0001014: BG0001023; BG0001031; BG0001032; BG0001034.

**Второстепенни действия с пряко въздействие за подобряване благосъстоянието на природните местообитания на Шипоопашата и Шипобедрена костенурки:**

Прилагането на агроекологичните мерки чрез екологосъобразни действия повлияват цялостно благосъстоянието на биологичните връзки на видовете в екосистемите същевременно с това повишават природния статус на биоразнообразието в защитените зони. Като застрашени видове шипоопашата и шипобедрена костенурки попадат в обсега на различни категории защитени зони по Директива 92/43/EEC за местообитанията и Директивата 2009/147/ЕО за птиците, които са представени с конкретни мерки за прилагане, съгласно НРПД 2021 – 2027 г., за подобряване на екологичния статус на естествените хабитати, в това число и видовете, обект на опазване в/извън тях. Разновидностите на мерките, касаещи опазване на застрашените видове *Testudo hermanni; Testudo graeca* обхващат дейности, обвързани със строга защита на местообитания, така и действия с косвено значение за подобряване на природното състояние на двата вида. В приетата НРПД 2021 – 2027 г. са определени мерки, конкретни повлияващи популациите на шипоопашата и шипобедрена костенурки, като такива, насочени към като например:

* подобряване на природозащитното състояние на храстови типове природни местообитания чрез управление на пасищни системи - мярка 25,26;
* подобряване/поддържане на природозащитното състояние на тревни типове природни местообитания и местообитания на видове птици чрез екологосъобразно управление на пасищни и ливадни системи - мярка 32;
* подобряване/поддържане на природозащитното състояние на тревни типове природни местообитания и на видове висши растения чрез премахване на инвазивни чужди видове – мярка 15;
* подобряване на природозащитното състояние на деградирали храстови природни местообитания чрез премахване на неблагоприятни влияния или практики, възпрепятстващи естественото възобновяване на храстовите ценози – мярка 26
* подобряване на природозащитното състояние на типове природни местообитания чрез повишаване на ефективността при борба с пожарите в степни, пасищни и горски екосистеми – мярка 27;
* подобряване на състоянието на местообитанията на видовете чрез прилагане и преминаване на/към биологично земеделие – мерки 37, 44;
* подобряване на природозащитното състояние на видове и типове природни местообитания чрез възстановяване на хидрологичния режим – мярка 59.

По преценка на авторите на плана за действие могат да бъдат включени и други дейности и мерки съотносими към двата вида костенурки.

**Финансиране на дейности по посочените мерки:**

**Финансиране по основни дейности за подобряване на природния статус на естествените местообитания на двата вида, касаещи консервационни-те мерки.**

Съгласно финансовия разчет към НРПД 2021 – 2027 Мярка 68 е с бюджет, подкрепен от Европейски фонд за регионално развитие по Програма „Околна среда 2021 – 2027“

**Финансиране по второстепенни дейности с косвено въздействие за подобряване на природния статус на естествените местообитания на двата вида:**

* Мерките, свързани с подобряване и поддържане на природозащитното състояние на тревни типове природни местообитания чрез екологосъобразно управление на пасищни и ливадни системи, са финансово разчетени с подкрепата на Европейски фонд за регионално развитие към Програма „Околна среда 2021 – 2027“; Европейски фонд за гарантиране на земеделието и Европейски фонд за развитие на селските райони към Стратегически план за Обща селскостопанска политика.
* Мерките, свързани с подобряване и поддържане на природозащитното състояние на храстови типове природни местообитания са финансово разчетени с подкрепата на Европейски фонд за регионално развитие към Програма „Околна среда 2021 – 2027“ и Европейски фонд за развитие на селските райони към Стратегически план за Обща селскостопанска политика.
* Мерките, свързани с подобряване и поддържане на природозащитното състояние на видове висши растения чрез подобряване на местообитанието им са финансово разчетени с подкрепата на Европейски фонд за регионално развитие към Програма „Околна среда 2021 – 2027“
* Мерките, свързани с подобряване и поддържане на природозащитното състояние на степни местности и зони с храстовидна растителност са финансово разчетени с подкрепата на Европейски фонд за регионално развитие към Програма „Околна среда 2021 – 2027“; Европейски фонд за гарантиране на земеделието и Европейски фонд за развитие на селските райони към Стратегически план за Обща селскостопанска политика.
* Мерките, свързани с подобряване и поддържане на природозащитното състояние на скални местообитания, дюни и зони с рядка растителност растителност са финансово разчетени с подкрепата на Европейски фонд за регионално развитие към Програма „Околна среда 2021 – 2027“;
* Мерките, свързани с подобряване природозащитното състояние на сладководни типове природни местообитания са финансово разчетени с подкрепата на Европейски фонд за регионално развитие към Програма „Околна среда 2021 – 2027“; Европейски фонд за гарантиране на земеделието и Европейски фонд за развитие на селските райони към Стратегически план за Обща селскостопанска политика и Европейски фонд за морско дело и рибарство към Програмата за морско дело, рибарство и аквакултури 2021 - 2027

Обръщаме внимание, че преди разглеждане на плана за действие от НСБР е необходимо да бъде проведена съгласувателна процедура по реда на екологичното законодателство. В тази връзка, предвид входираното от вносителите на плана уведомление по чл.10, ал.1 от *Наредба за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредбата за ОС, обн., ДВ бр. 73/2007 г., изм. и доп.),* следва да ги уведомите, че отдел „Натура 2000 и ЗТ“ ще се произнесе след отстраняване на цитираните по горе бележки.

**Становище на г-н Андрей Ковачев - съветник на министъра по околна среда и води**

В по-общ аспект има предложение за разширяване обхвата и предвиждане на хоризонтални меки, свързани с опазването не само на двата вида обект на плана, а именно:

В плана липсва адекватно прилагане на чл. 30 на ЗБР във връзка с чл. 10 на Директива 92/43/ЕИО. Не са конкретно и с ясни картни и географски референции териториите имащи свързваща и биокоридорна роля между защитените зони в които двата вида са предмет на опазване. Съответно липсват мерки гарантиращи опазването и/или възстановяването на тези биокоридори.

В плана липсва описание на мерките свързани с опазване на 2-та целеви вида, предвидени в решения по ОВОС/ОС в инфраструктурни проекти одобрени в периода на изпълнение на досега действащият план за действие. Липсва информация за наличие/отсъствие на мониторинг на изпълнението на тези мерки и тяхната ефективност.

**Обособяване на хоризонтални мерки, които да включват следното :**

*Нова* ***мярка 7.1.....*** *„В изпълнение на чл. 6.2 на Директива 92/43/ЕИО създаване на система за нулева толерантност спрямо опожаряването на местообитания на костенурки, като част от националната система за борба с пожарите:*

* *Създаване на система за дистанционен (сателитни снимки) контрол на опожарените територии и на нормативна база и система за санкциониране на собственици и ползватели на такива територии;*
* *Приоритизиране в националната политика на пожарите в земеделски земи наравно с тези в горски територии;*
* *Създаване на национална система за бързо реагиране и погасяване на пожари (и на пожари в труднодостъпни територии), включително чрез въвеждане на ранно сигнализиране чрез дистанционни методи, планиране на действията в национален център с помощта на симулационни модели и изкуствен интелект, въвеждане на летателна техника за гасене и др.*

*Нова мярка* ***7.1......*** *„В съответствие с принципа „замърсителят плаща“ създаване на система за собствен мониторинг за всички ползватели и собственици на земеделски и горски територии и нормативното му регламентиране. Тази система следва да включва най-малко:*

* *Периодичност на докладването спрямо характера на дейността;*
* *Минимални изисквания към информацията – фактически и снимков материал и към формата (предварително изготвени протоколи);*
* *Минимална административна тежест – създаване на електронно базирани системи за докладване с максимално улесняване на системата;*

*Нова* ***мярка 7.1.....*** *„Изграждане на ефективни органи за контрол и управление. Това включва:*

* *Създаване на специализирана полиция за престъпления срещу природата;*
* *Създаване на програма за обучения на администрацията, съда и прокуратурата;*
* *Изграждане на системите за граждански контрол – въвеждане на обществени инспектори; архивиране в публични регистри на всички проверки и теренни действия на специализираната за контрол администрация; публичен електронен регистър на всички процедури по издаване на актове, наказателни постановления и др.“*

Това са мерки, които освен, че ще подобрят значително опазването на двата вида костенурки ще повишат значително и цялостното опазване на биологичното разнообразие.

**Конкретни мерки:**

По **мярка 7.1.3** Разширяване на обхвата на ръководството за добри практики, като се включи:

*„Създаване на ръководство за изготвяне на оценки за съвместимост на планове, програми, проекти и инвестиционни предложения за двата вида сухоземни костенурки с максимално разширен и пълен списък от изследвани типове въздействия, за които са дадени насоки за оценката, включително и кумулативните въздействия. Ръководството следва да включва изисквания за провеждане на собствен мониторинг спрямо всеки тип въздействие, както и за независим контрол по изпълнение на мерките в решенията и становищата по чл. 31-33 на ЗБР. В ръководството моля да се включат и следните примерни точки:*

*„В изпълнение на чл. 6.2 и 6.3 на Директива 92/43/ЕИО и чл. 31-33 на Закона за биологичното разнообразие подлагане на Оценка за съвместимост на подзаконовите нормативни актове в сферата на горското и ловното стопанство (за сечите, за строителството на пътища, възобновяване на горите, лова и ловните концесии) – в срок от 1 година от влизане на плана в сила. Отразяване на тези изисквания и в наръчници и други подпомагащи нормативните актове документи на агенция по горите. При оценката да се отразят най-малко следните заплахи и мерки за предотвратяването им:*

*• Допълване с превантивни и забранителни мерки в изпълнение на чл. 6.2 и чл. 12 на Директива 92/43/ЕИО, както и чл. 38 на Закон за биологичното разнообразие – за териториите от НАТУРА 2000 и за горите с висока консервационна стойност. Отразяване на тези режими в заповедите за обявяване на всички защитени зони с предмет на опазване сухоземни костенурки – в срок от 6 месеца след издаване на решението по Оценка за съвместимост и за тези от тях, които не са включени във вече издадените заповеди. Това включва следните забрани:*

* *Забрана за първично залесяване на незалесени територии от горските територии представляващи местообитания на сухоземни костенурки с малка площ до 10 декара;*
* *Забрана за първично залесяване на незалесени територии от горските територии представляващи местообитания на сухоземни костенурки с площ над 10 декара, освен ако залесяването не е преминало Оценка за съвместимост и обхваща до 50% от площта на незалесените територии, формира мозаечен характер на местообитанията и включва подходящи за 2-та вида сухоземни костенурки дървесно-храстови видове;*
* *Забрана за механизирана обработка на почвата и почвената повърхност в местообитания на двата вида костенурки при залесявания;*
* *Забрана за промяна на начина на трайно ползване на гори представляващи местообитания високо и най-високо качество на сухоземни костенурки;*
* *Забрана за промяна видовия състав на естествени гори представляващи местообитания на сухоземни костенурки. Изключение се допускат в случаите на нормативно регламентирани не-инвазивни мерки за адаптиране на видовия състав към климатичните промени с други естествени за региона видове и след преминаване на нормативните документи регулиращи това през процедура за Оценка на съвместимостта.*
* *Забрана за ограждане на гори с огради и оградни мрежи, когато те спират свободното придвижване на малки животни и сухоземни костенурки (с изключение на случаите на вземане на мерки за осигуряване на това придвижване).*
* *Активни мерки за подобряване и/или възстановяване на местообитания и популации в изпълнение на чл. 6.1 на Директива 92/43/ЕИО – за териториите от НАТУРА 2000 и за горите с висока консервационна стойност. Отразяване на тези мерки в плановете за управление на всички защитени зони с предмет на опазване сухоземни костенурки и в програмите за подпомагане на земеделски стопани:*
* *Трансформация и/или отглеждане на горските култури до горски местообитания високо качество за сухоземните костенурки.“*

*Конкретни бележки във връзка с текстове по проекта за план за действие :*

Точка **7.1.6** - изменение

А.

Старият текст „Забрана на разчистване на пасища с моторни инструменти и съоръжения през активния за костенурките сезон в местообитанията им.“

*Ревизиран текст „Забрана на разчистване на пасища, ливади и храсти с моторни инструменти и съоръжения през активния за костенурките сезон в местообитанията им, както и при разчистване да се уврежда почвата и нейната повърхност.„*

Б.

Старият текст „по-конкретно върху костенурките. С изпълнението на мярката ще“

Ревизиран *текст „по-конкретно върху костенурките. Подлагане на тази норма на Оценка за съвместимост с НАТУРА 2000. С изпълнението на мярката ще.“*

В.

Нови текстове/параграфи:

* *Забрана за разчистване на дървесно-храстова растителност в пасища, ливади, освен в случаите на първоначално разчистване на изоставени пасища и ливади, след процедура по чл. 31 на ЗБР;*
* *Забрана за разчистване на дървесно-храстова растителност в пасища, ливади, когато това води до процент на покритие на такава растителност под 25%, освен в случаите на опазване и/или възстановяване на чисто степни видове, като лалугер, степен пор и др.‘*
* *Забрана за унищожаване на пояси от съществуваща дървесно-храстова растителност на границата между земеделски имоти с начин на трайно ползване лозя, овощни градини, зеленчукови градини, технически, маслодайни и етерично-маслени култури и др.;*
* *Забрана за промяна на начина на трайно ползване на пасища, ливади, мери и трайно затревени територии в горския територии;*
* *Забрана за ограждане на земеделски земи с огради и оградни мрежи, когато те спират свободното придвижване на малки животни и сухоземни костенурки (с изключение на случаите на вземане на достатъчни мерки за осигуряване на това придвижване).“*

Нови мерки в **точка 7.1.**

*Нова мярка* ***7.1....*** *„В изпълнение на чл. 6.2 и 6.3 на Директива 92/43/ЕИО и чл. 31-33 на Закона за биологичното разнообразие подлагане на Оценка за съвместимост на нормативните актове за Добри земеделски и екологични условия (ДЗЕУ), както и други подобни, като се оцени и въздействието върху местообитанията и популациите на сухоземните костенурки – в срок от 1 година от влизане на плана в сила. Отразяване на тези изисквания и в наръчници и други подпомагащи нормативните актове документи на Министерство на земеделието и храните.“*

*Нова* ***мярка 7.1....*** *„Активни мерки за подобряване и/или въстановяване на местообитания и популации в изпълнение на чл. 6.1 на Директива 92/43/ЕИО – за териториите от НАТУРА 2000 и за земите с висока природна стойност. Отразяване на тези мерки в плановете за управление на всички защитени зони с предмет на опазване сухоземни костенурки и в програмите за подпомагане на земеделски стопани:*

* *Създаване на групи и ивици (вкл. живи плетове) и пояси от дървесно храстова растителност в земеделски земи;*
* *Опазване на участъци с естествена тревна растителност (до 10%) в земеделски земи;*
* *Стимулиране въвеждане на регенеративно (без разораване) земеделие в земи с начин на трайно ползване ниви, лозя, овощни градини, зеленчукови градини и насаждения с технически, маслодайни или етерично маслени култури;*
* *Стимулиране на естественото поддържане на дървесно-храстовата растителност в пасища, мери и ливади, чрез подпомагане на традиционно пашуване на овце с включване на процент кози в стадата.*

*Нова* ***мярка 7.1...*** *„В изпълнение на чл. 12 на Директива 92/43/ЕИО, както и чл. 38 на Закон за биологичното разнообразие, включване на всички земеделски земи извън мрежата НАТУРА 2000, които едновременно представляват местообитания на 2-та сухоземни костенурки от високо и най-високо качество и опазват съществуващи популации в слоя „земи с висока природна стойност“.*

Точка **7.3.1** - изменение

Старият текст „С предложените конкретни дейности ще бъдат определени конкретни референтни стойности за БПС на двата вида на регионално ниво“

Ревизиран текст

**Становище на отдел Биологично разнообразие (БР):**

Планът съответства на изискванията на Наредба № 5 от 01.08.2003 г. на МОСВ. Разработен е и в съответствие с техническото задание, като следва стриктно неговата структура.

Отдел БР би искал да обърне внимание на следното:

Таблици **№ 8-1. Мониторинг и оценка на изпълнението на Плана за действие и № 9-1. Индикативен бюджет на Плана за действие**

Като обща бележка бихме искали да отбележим, че е необходимо в графите, свързани със финансирането на двете таблици, с цел яснота и прецизиране да се добави *„възможно“,* съответно за табл. 9-1, *„възможни“*.

**В таблица 8-1** в графа *финансиране* за всички мерки МОСВ следва да се замени със съответни финансови механизми например оперативни, програми, Life и др. източници за финансиране. Ако текстът остане по предложения от вносителите начин това би означавало, че мерките ще се финансират от бюджета на МОСВ, което не е възможно.

За **таблица 8-1** следва да се преразгледат графите *„Организиране“* и „*Провеждане на дейностите“*, тъй като в тези графи единствената предвидена институция е МОСВ.

В тази връзка предлагаме следните изменения:

Например:

**по дейност 7.1.3.** следва да се включи не от само МОСВ, а и БАН, НПО, Спасителни центрове за костенурки и др. подходящи институции;

**по дейност 7.1.4.** следва да бъдат включени ИАГ, Министерство на земеделието, БАБХ, НПО и др.;

**по дейност 7.1.5.** МРРБ, АПИ, НПО и др. (линейната инфраструктура не е в правомощията на МОСВ);

**по дейност 7.2.1.** следва да бъдат включени зоологически градини, НПО и др.;

**по дейност 7.2.2.** следва да бъдат включени Природни паркове (в самия план някои ПП са предложени за изграждане на центрове), ИАГ, зоологически градини, НПО и др.;

**по дейност 7.2.3.** следва да бъдат включени и НПО, Спасителни центрове и др.;

**по дейност 7.3.1.** следва да се включат основно ИАОС, БАН, НПО, спасителни центрове и др.;

**по дейност 7.3.2.** следва да се включат основно ИАОС, БАН, НПО и др.;

**по дейност 7.3.3.** следва да се включат Спасителни центрове, НПО, БАН и др.;

**по дейност 7.3.4.** следва да се включат ИАОС, БАН, НПО и др.;

**по дейност 7.4.1.** следва да се включат НПО, общини, зоопаркове, спасителни центрове и др.;

**по дейност 7.4.2.** следва да се включат регионални музеи, зоологически градини, НПО и др.;

**по дейност 7.4.3.** следва да се включат ветеринарни лекари, НПО, зоологически градини и др.;

**по дейност 7.4.4.** следва да се включат БАН, ИАОС, НПО и др.;

**по дейност 7.4.5.** следва да се включат ветеринарни специалисти, БАН, университети, НПО и др.;

**по дейност 7.4.6.** следва да се включат съответните РИОСВ, НПО, Спасителни центрове, зоологически градини и др.;

**по дейност 7.4.7.** следва да се включат БАН, НПО и др.;

**по дейност 7.4.8.** следва да се включат зоологически градини, спасителни центрове, НПО и др.;

**по дейност 7.5.1.** следва да се включат БАН, университети, АПИ, МРРБ, НПО и др.;

**по дейност 7.5.2.** следва да се включат АПИ, МРРБ и др.;

**по дейност 7.5.3.** следва да се включат общини, НПО, спасителни центрове и др.;

**по дейност 7.5.4**. следва да се включат местна власт (общини), социални структури, (за да се оцени социалния статус), НПО и др.;

Моля по този начин да се ревизират и останалите мерки.

Като обща бележка моля да имате предвид, че съхранението и ползването на информация (последната графа в **табл. 8-1**) следва да се извършва от изпълнителя на съответната мярка, който да я изпраща до МОСВ за сведение. Моля да бъде спазен следния формат при изпращането на данните:

За всяка мярка изпълнителите на проектите следва да докладват в МОСВ „Площ на природни местообитанията и местообитания на видове, върху които са приложени мерки за подобряване на състоянието им (в хектари).

Индикаторът се докладва в хектари и геореферирана база с данни, вкл. първични бази с данни от проектите. За реализираните проекти следва да се включат следните задължителни пространствени компоненти, картен материал в цифров вид, както и пространствени данни в цифров вид (ГИС). Изискванията към картния материал и пространствените данни са: картният материал да бъде в мащаб, позволяващ разчитане на детайлите, представени в съответната карта; Пространствени данни, които се представят в цифров вид - геобаза данни с метаданни или ЕSRI \*shp (ESRI shape file), в проекционна координатна система WGS84/UTM зона 35N и/или в официалната за страната система, при спазване на следната структура:

* геобаза/пакет от използваните изходни данни, които не са публично достъпни и/или не са в информационната система на НАТУРА 2000;
* геобаза/пакет от данни от проведените дейности на терен - GPS трак и точки с регистрации; полеви формуляри; снимков материал;
* геобаза/пакет от данни от крайни продукти, получени от извършените анализи и обобщения.

**В таблица 9-1** моля, в зависимост от мярката и измененията в **таблица 8-1**, да се попълни коректно отговорника за реализацията, като не е възможно по всички мерки това да е МОСВ.

По **табл. 9-1** моля да се направи анализ на баланса на съответния индикативен бюджет по мерките, като се оценява и спрямо тяхната важност за опазване на вида.

Например : за **мярка 7.4.2.** (информационни табла, макети, материали за експозиции и т.н.) са предвидени 2 пъти по 280 000 лв., а за мярка **7.5.2.** (изработване и инсталиране на пътни предупредителни) значи са предвидени веднъж 25 000 лв. и два пъти по 15 000 лв. Считаме загубата на индивиди в следствие на ПТП е от особено значение и следва да се обезпечи финансово в по-голяма степен.

Има технически пропуск в текста на плана *мярка 7.4.7 е „Работа с масмедии и PR – активност“,* а в двете таблици тази мярка е под номер *7.4.8*, като под номер *7.4.7 е посочена мярка . Организиране и провеждане на международни трансгранични срещи*.

В заключение дирекция НСЗП изразява **положително становище** с висока оценка за предоставените данни и предлага на съвета **следното решение: Министъра на околната среда и водите да утвърди „План за действие за опазване на видовете сухоземни костенурки шипоопашата костенурка *(Testudo hermanni Gmelin, 1789*) и шипобедрена костенурка *(Testudo graeca Linnaeus, 1758)* в България за периода 2023 - 2032 год.*,* след съобразяване с направените бележки и решения от Съвета.**