**СТАНОВИЩЕ**

**за заседанието на Националния съвет по биологично разнообразие, 27-28.4.2022 г.**

**относно проект на „План за действие за опазване на тигровата пеперуда (*Euplagia quadripunctaria*) в България за периода 2022-2031 г.“, изготвено от дирекция НСЗП**

Планът за действие за опазване на тигровата пеперуда (*Euplagia quadripunctaria*) в България за периода 2022-2031 г e разработен по проект BG16M1OP002-3.020-0054-C01, финансиран от Оперативна програма „Околна среда 2014 – 2020 г.“, съфинансиран от Европейския съюз чрез ЕФРР и Кохезионен фонд 06: Съхраняване и опазване на околната среда и насърчаване на ресурсната ефективност по процедура Изготвяне/актуализиране на планове за действие за видове.

Планът е за период от 10 години и е разработен в съответствие с изискванията на Наредба № 5 от 01.08.2003 г. на МОСВ.

Планът е възложен за изготвяне от Министерство на околната среда и водите чрез Задание, съгласувано през 2021 г. от министъра на околната среда и водите.

Изпълнител на плана е Сдружение „Асоциация Наука за природата“, автори на плана са доц. д-р Стоян Бешков и Ана Нахирнич Бешкова, автор на картния материал е доц. д-р Георги Попгеоргиев.

Планът е изготвен в съответствие с техническото задание, като следва неговата структура. Отделните части на плана са качествено разработени, детайлни и съответстващи на техническото задание. За разработването на плана за действие не е предвидена теренна работа, като е използвана наличната информация (публикувани и непубликувани данни) и е извършен анализ на същата. **Дирекция НСЗП изразява конкретни бележки за целите на подобряване на съдържанието на плана:**

1. Не е спазена номерацията на техническото задание – съгласно заданието е единствено арабска номерация, като присъства значително разместване в същата.
2. Точка *3.3 Мерки* е неправилно разписана на стр. 6, защото се очаква да се формулират единствено второстепенните цели.
3. По отношение на *т. II Природозащитен и консервационен статус*:

* Да се посочи глобалният природозащитен статус съгласно IUCN, както и съгласно Европейският Червен списък (2010 г.). Видът не е включен и в двата, като същото е нужно да се разпише в съответствие със заданието.
* Неправилно е посочено, че видът не попада в обхвата на Бернската конвенция. Видът попада в Приложение I към ревизираната Резолюция № 6 (1998) списъци с видове, които изискват специфични мерки за опазване на хабитатите, приета от Постоянния Комитет на 4 декември 1998 г. (*Resolution No. 6 (1998) listing the species requiring specific habitat conservation measures (Adopted by the Standing Committee on 4 December 1998),* като съответстваща информация се допълни и в т. 6.1.
* Неправилно е изписано името „Директива за дивите местообитания 92/43 на Европейския съюз“, която в действителност се нарича ДИРЕКТИВА 92/43/ЕИО НА СЪВЕТА от 21 май 1992 година за опазване на естествените местообитания и на дивата флора и фауна. Всички конвенции да се изпишат с пълните им имена.
* По отношение на включването в националното законодателство, трябва да се посочи какво е значението на включване в Приложение № 2 към чл. 6, ал. 1, т. 2 и 3 Закона за биологично разнообразие, както и да се посочи, че е включено със синонимно име към същия, а именно *Callimorpha quadripunctaria*. Видът е обозначен със знак "\*", което означава, че същият изисква приоритетно съхранение на неговото местообитание.

1. По отношение на *т. 1.2 Морфологично описание на вида*, описани са структурни разлики, но не и дали е наличен друг полов диморфизъм (напр. размер, окраска), като е нужно да се допълни.
2. В *т. 4 Състояние на популацията*, е необходимо да се представи приблизителна (ориентировъчна) числеността на вида съгласно извършените проучвания и анализи до момента, като разбира се може да се аргументира несъвършената методика (Ковачев, А. и др., 2008), недостатъчния човешки ресурс, които водят до некачествени данни, но наличните числови данни е необходимо да се цитират.
3. Точка *5.1. Неподлежащи на управление фактори* се състои от четири подточки, а именно Популационно-биологични фактори, Конкуренция от страна на други видове, Климатични промени-уязвимост на вида, Съществени социално икономически промени. Необходимо е да разработят и анализират и четирите точки съгласно техническото задание (към момента са написани четири реда). Дори да не са налични изследвания в България до момента, може да се извърши преглед на международната литература, на базата на които да се разпише експертен анализ по т. 5.1. за страната.
4. Точка *5.2.8. Фрагментация на местообитанията* и т. *5.2.9 Случайни фактори* не са разписани изобщо.
5. В т. 7 Необходими природозащитни действия, за отделните дейности е необходимо да се идентифицира „Изпълнител/Отговорен за реализацията“, в т.ч. държавни институции, научни организации и неправителствен сектор, като същите се прехвърлят и в т. 8 (табл.) Мониторинг и оценка на плана (в момента е разписано „Отговорност за провеждане-МОСВ“ **навсякъде**).
6. По отношение на т. 9 Времева рамка и бюджет за природозащитните дейности, е необходимо бюджета да се разпредели количествено по години, за тези от годините, за които съгласно ПД се предвижда извършване на дейността, общата сума да бъде само една колона „Обща сума, лв. **с ДДС**“. Да се идентифицират потенциални източници на финансиране (напр. ПОС, ПРСР, ОПРР, LIFE, ПУДООС, НПРД за НАТУРА 2000, държавния и общински бюджет, различни програми за сътрудничество).
7. **Бележки относно ангажиментите, касаещи управлението и мониторинга на ЗЗ в националната екологична мрежа Натура 2000.**

По отношение на посоченото в „VIII. Мониторинг и оценка на плана“ следва да се поясни таблица следва да се уточни естеството на ангажиментите, отговорностите и етапа на извършване на тези дейности от оправомощените за това държавни структури. В допълнение Министерство на околната среда и водите е водеща структура за създаване на законова рамка и правоприлагането й по отношение на политики, обвързани с опазване на околна среда, но не е упълномощена да упражнява контролна дейност над други по ранг държавни институции. Министерство на околната среда, чрез Оперативна програма „Околна среда 2014 – 2020“, е страна по договора за одобрение и управление на настоящия план за действие.

По „Дейност 1.1 Обявяване на ЗЗ Люлин“, част от табл. „Бюджет – отговорник на реализация и финансиращ инструмент“ следва да се поясни, че за допускане до процедура по обявяване на защитена зона по чл. 6, ал. 1 от ЗБР, е необходимо наличието на обстоятелство, в изпълнение на чл. 6, ал. 5 от ЗБР*:*

*„Промяна по ал. 1, т. 5 е допустима при възникване на нови данни, установени след обявяване на защитена зона по реда на чл. 12, ал. 6, и се извършва само след отразяването им в стандартния формуляр на зоната по чл. 8, ал. 1, т. 4. Министърът на околната среда и водите издава инструкция за реда и начина на отразяване на нови данни в стандартните формуляри по чл. 8, ал. 1, т. 4.“*, да са налични неоспорими доказателства и факти за настоящото състояние с висока степен на значимост и застрашеност на местообитание и/или видове и необходимостта от увеличаване на съществуващата или обявяване на нова защитена зона.

Следва да се разгледа и възможността да бъде обявена защитена територия, а не защитен зона, която би изпълнявала същите функции.

За целите на прилагане на качествено управление и едновременно с това подобряване на природозащитния статус следва да се изготвят специфични цели на съществуващи защитени зони. Към юли 2021 г. е разработена и одобрена „Концепцията на специфични и подробни природозащитни цели на ниво защитена зона за зони от екологичната мрежа Натура 2000“. Тя кореспондира тясно с необходимостта от конкретни действия за опазване спрямо териториалните и видови характеристики за всяка ЗЗ.

По отношение на горепосоченото в Националния план за възстановяване и устойчивост е залегнало изпълнението на Проект „Интегриране на екосистемния подход и прилагане на решения базирани на природата в опазването на защитените зони от мрежата Натура 2000“. Основната цел в проекта е свързана с осигуряване на качествено и модерно управление на биоразнообразието и Натура 2000 в България.

В конкретика част от дейностите по проекта са насочени към разработване на специфични цели и мерки за 255 защитени зони, и мерки за опазване за 86 защитени зони. По отношение на осигуряването на финансови средства, проектът ще се осъществи с бюджетната подкрепа на Механизма за възстановяване и устойчивост, част Биоразнообразие.

По съвкупността от дейности, посочени в табл. „Бюджет – отговорник на реализация и финансиращ инструмент“ следва да се поясни, че съгласно НПРД 2021-2027 са определени: „Мярка 12: Обучение на органите на изпълнителната власт, доброволци, лица извършващи дейности в степни, пасищни и горски екосистеми, и населението за действия при пожари“ и „Мярка 27: Подобряване на природозащитното състояние на типове природни местообитания чрез повишаване на ефективността при борба с пожарите в степни, пасищни и горски екосистеми“, посочена по-горе, обуславящи противопожарни дейности.

По „Дейност 3.6 Закупуване или преобразуване на НТП на държавна и/или общинска земя за създаване на сервитутни ивици в моноблоковете земеделски земи“ следва да се поясни, че съгласно НПРД 2021 – 2027 подобни действия са допустими единствено в изпълнение на Мярка 36: Подобряване на природозащитното състояние на тревни типове природни местообитания чрез закупуване/отчуждаване на земи, включително компенсация за правото на строеж за 62C0 Понто-Сарматски степи с финансовата подкрепа на Европейския фонд за регионално развитие чрез Програма „Околна среда 2021 – 2027“ за защитени зони със съответните кодове, касаещи природните местообитания на *Euplagia quadripunctaria*, както следва: BG0000573; BG0000107.

При изпълнението на мерките от плана за всяка мярка изпълнителите на проектите следва да докладват в МОСВ „Площ на природни местообитанията и местообитания на видове, върху които са приложени мерки за подобряване на състоянието им (в хектари).

Индикаторът се докладва в хектари и геореферирана база с данни, вкл. първични бази с данни от проектите. За реализираните проекти следва да се включат следните задължителни пространствени компоненти, картен материал в цифров вид, както и пространствени данни в цифров вид (ГИС). Изискванията към картния материал и пространствените данни са: картният материал да бъде в мащаб, позволяващ разчитане на детайлите, представени в съответната карта; Пространствени данни, които се представят в цифров вид - геобаза данни с метаданни или ЕSRI \*shp (ESRI shape file), в проекционна координатна система WGS84/UTM зона 35N и/или в официалната за страната система, при спазване на следната структура:

* геобаза/пакет от използваните изходни данни, които не са публично достъпни и/или не са в информационната система на НАТУРА 2000;
* геобаза/пакет от данни от проведените дейности на терен - GPS трак и точки с регистрации; полеви формуляри; снимков материал;
* геобаза/пакет от данни от крайни продукти, получени от извършените анализи и обобщения.

Обръщаме внимание, че преди разглеждане на плана за действие от НСБР е необходимо да бъде проведена съгласувателна процедура по реда на екологичното законодателство. В тази връзка, предвид входираното от вносителите на плана уведомление по чл.10, ал.1 от *Наредба за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредбата за ОС, обн., ДВ бр. 73/2007 г., изм. и доп.),* следва да ги уведомите, че отдел „Натура 2000 и ЗТ“ ще се произнесе след отстраняване на цитираните по горе бележки.

В заключение дирекция НСЗП изразява **положително становище** с висока оценка за предоставените данни и предлага на съвета **следното решение: Министъра на околната среда и водите да утвърди „План за действие за опазване на тигровата пеперуда (*Euplagia quadripunctaria*) в България за периода 2022-2031 г.“*,* след съобразяване с направените бележки и решения от Съвета.**