**СТАНОВИЩЕ**

**за заседанието на Националния съвет по биологично разнообразие, 27-28.4.2022 г.**

**относно проект на „План за действие за опазване на поточния рак *Austropotamobius torrentium* (Schrank, 1803), в България за периода 2022-2031 г.“, изготвено от дирекция НСЗП**

Планът за действие за опазване на поточния рак (*Austropotamobius torrentium*) в България за периода 2022-2031 г. e разработен по проект BG16M1OP002-3.020-0054-C01, финансиран от Оперативна програма „Околна среда 2014 – 2020 г.“, съфинансиран от Европейския съюз чрез ЕФРР и Кохезионен фонд 06: Съхраняване и опазване на околната среда и насърчаване на ресурсната ефективност по процедура Изготвяне/актуализиране на планове за действие за видове.

Планът е за период от 10 години и е разработен в съответствие с изискванията на Наредба № 5 от 01.08.2003 г. на МОСВ.

Планът е възложен за изготвяне от Министерство на околната среда и водите чрез Задание, съгласувано през 2021 г. от министъра на околната среда и водите.

Изпълнител на плана е Сдружение „Асоциация Наука за природата“ и ДЗЗД „Модерни решения за опазване на околната среда“, автори на плана са доц. д-р Милчо Тодоров, доц. д-р Теодора Тричкова, доц. д-р Лъчезар Пехливанов и д-р Милена Павлова, автор на картния материал е доц. д-р Георги Попгеоргиев.

Планът е изготвен в съответствие с техническото задание, като следва неговата структура. Отделните части на плана са качествено разработени, детайлни и съответстващи на техническото задание. За разработването на плана за действие не е предвидена теренна работа, като е използвана наличната информация (публикувани и непубликувани данни) и е извършен анализ на същата. **Дирекция НСЗП изразява конкретни бележки за целите на подобряване на съдържанието на плана както следва:**

1. Не е спазена номерацията на техническото задание – съгласно заданието е единствено арабска номерация, като присъства значително разместване в същата.
2. В *т. Основна цел* да се добави думата „природозащитно“ пред състояние с цел по-точна формулировка. Индикаторът към основната цел да се промени на „Увеличение с поне 70% на броя на защитените зони, в които видът е в благоприятно природозащитно състояние“. Изпълнителят може да предложи и друг, алтернативен индикатор, но същият трябва да е прецизен и измерим (в момента не е).
3. Точка *3.3 Мерки* е неправилно разписана на стр. 9, защото се очаква да се формулират единствено второстепенните цели.
4. По отношение на *т. II Природозащитен и консервационен статус*: да се посочи глобалният природозащитен статус съгласно Европейският Червен списък (2010 г.), както и за първото издание на Червената книга на България (1985).
5. По отношение на *т. 2.2 Законодателство на Европейския съюз и национално законодателство*, да се опише, че видът е вкл. в Приложение II на ЗБР и произтичащите от това ангажименти. Към същата точка да се добави *Европейски стратегии и планове за управление*, както и *Национални стратегии и планове за управление*, защото съгласно заданието са обща точка. На стр. 15 към Стратегия за биологично разнообразие в Република България до 2030 г., да се добави „и съответния Национален план за опазване и устойчиво използване на биологичното разнообразие и генетичните ресурси (5 г. период)“.
6. Точка *Заплахи и лимитиращи фактори* да се да се преструктурира съгласно поредността на заданието, но точката е детайлно разгледана в проекта на план за действие.
7. В т. 7 Необходими природозащитни действия, за отделните дейности е необходимо да се идентифицира „Изпълнител/Отговорен за реализацията“, в т.ч. държавни институции, научни организации и неправителствен сектор, като същите се прехвърлят и в т. 8 (табл.) Мониторинг и оценка на плана (в момента е разписано „Отговорност за провеждане-МОСВ“ **навсякъде**).
8. По отношение на т. 9 Времева рамка и бюджет за природозащитните дейности, е необходимо бюджета да се разпредели количествено по години, за тези от годините, за които съгласно ПД се предвижда извършване на дейността. Да се идентифицират потенциални източници на финансиране (напр. ПОС, ПРСР, ОПРР, LIFE, ПУДООС, НПРД за НАТУРА 2000, държавния и общински бюджет, различни програми за сътрудничество). В момента е разписано твърде общо като национално и европейско финансиране, собствено финансиране.

**По отношение на компонента НАТУРА 2000 и ЗТ:**

В Плана за действие следва да се посочат всички защитени зони, включващи Поточния рак *(Austropotamobius torrentium*) с кодове и наименования.

По отношение на посоченото в „VIII. Мониторинг и оценка на плана“ следва да се поясни таблица следва да се уточни естеството на ангажиментите, отговорностите и етапа на извършване на тези дейности от оправомощените за това държавни структури. В допълнение Министерство на околната среда и водите е водеща структура за създаване на законова рамка и правоприлагането й по отношение на политики, обвързани с опазване на околна среда, но не е упълномощена да упражнява контролна дейност над други по ранг държавни институции. Министерство на околната среда, чрез Оперативна програма „Околна среда 2014 – 2020“, е страна по договора за одобрение и управление на настоящия план за действие.

По отношение на „Дейност 3.1. Изготвяне и включване в ПУ и заповедите за обявяване на 40 броя ЗЗ режими и забрани, които да гарантират в максимална степен ограничаване на загубата на крайречни местообитания, средообразуващи за вида“ следва да се поясни, че за допускане до процедура по обявяване на защитена зона по чл. 6, ал. 1 от ЗБР, е необходимо наличието на обстоятелство, в изпълнение на чл. 6, ал. 5 от ЗБР:

*„Промяна по ал. 1, т. 5 е допустима при възникване на нови данни, установени след обявяване на защитена зона по реда на чл. 12, ал. 6, и се извършва само след отразяването им в стандартния формуляр на зоната по чл. 8, ал. 1, т. 4. Министърът на околната среда и водите издава инструкция за реда и начина на отразяване на нови данни в стандартните формуляри по чл. 8, ал. 1, т. 4.“*, да са налични неоспорими доказателства и факти за настоящото състояние с висока степен на значимост и застрашеност на местообитание и/или видове и необходимостта от увеличаване на съществуващата или обявяване на нова защитена зона.

За целите на прилагане на качествено управление и едновременно с това подобряване на природозащитния статус следва да се изготвят специфични цели на съществуващи защитени зони. Към юли 2021 г. е разработена и одобрена „Концепцията на специфични и подробни природозащитни цели на ниво защитена зона за зони от екологичната мрежа Натура 2000“. Тя кореспондира тясно с необходимостта от конкретни действия за опазване спрямо териториалните и видови характеристики за всяка ЗЗ.

По отношение на горепосоченото в Националния план за възстановяване и устойчивост е залегнало изпълнението на Проект „Интегриране на екосистемния подход и прилагане на решения базирани на природата в опазването на защитените зони от мрежата Натура 2000“. Основната цел в проекта е свързана с осигуряване на качествено и модерно управление на биоразнообразието и Натура 2000 в България.

В конкретика част от дейностите по проекта са насочени към разработване на специфични цели и мерки за 255 защитени зони, и мерки за опазване за 86 защитени зони. По отношение на осигуряването на финансови средства, проектът ще се осъществи с бюджетната подкрепа на Механизма за възстановяване и устойчивост, част Биоразнообразие.

По „Дейност 4.1. Обявяване на нова защитена територия Резерват Река Белица“ следва да се поясни, че за допускане до процедура по обявяване на защитена територия е необходимо наличието на обстоятелство, в изпълнение на чл. 36 от Закона за защитените територии, доказващо неоспорима необходимост от подобни действия.

При изпълнението на мерките от плана за всяка мярка изпълнителите на проектите следва да докладват в МОСВ „Площ на природни местообитанията и местообитания на видове, върху които са приложени мерки за подобряване на състоянието им (в хектари).

Индикаторът се докладва в хектари и геореферирана база с данни, вкл. първични бази с данни от проектите. За реализираните проекти следва да се включат следните задължителни пространствени компоненти, картен материал в цифров вид, както и пространствени данни в цифров вид (ГИС). Изискванията към картния материал и пространствените данни са: картният материал да бъде в мащаб, позволяващ разчитане на детайлите, представени в съответната карта; Пространствени данни, които се представят в цифров вид - геобаза данни с метаданни или ЕSRI \*shp (ESRI shape file), в проекционна координатна система WGS84/UTM зона 35N и/или в официалната за страната система, при спазване на следната структура:

* геобаза/пакет от използваните изходни данни, които не са публично достъпни и/или не са в информационната система на НАТУРА 2000;
* геобаза/пакет от данни от проведените дейности на терен - GPS трак и точки с регистрации; полеви формуляри; снимков материал;
* геобаза/пакет от данни от крайни продукти, получени от извършените анализи и обобщения.

Обръщаме внимание, че преди разглеждане на плана за действие от НСБР е необходимо да бъде проведена съгласувателна процедура по реда на екологичното законодателство. В тази връзка, предвид входираното от вносителите на плана уведомление по чл.10, ал.1 от *Наредба за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредбата за ОС, обн., ДВ бр. 73/2007 г., изм. и доп.),* следва да ги уведомите, че отдел „Натура 2000 и ЗТ“ ще се произнесе след отстраняване на цитираните по горе бележки.

В заключение дирекция НСЗП изразява положително становище с висока оценка за предоставените данни и предлага на съвета следното решение: **Министъра на околната среда и водите да утвърди „План за действие за опазване на поточния рак Austropotamobius torrentium (Schrank, 1803), в България за периода 2022-2031 г.“ след съобразяване с направените бележки и решения от Съвета.**