**СТАНОВИЩЕ**

**за заседанието на Националния съвет по биологично разнообразие, 27-28.4.2022 г.,**

**относно проект на „План за действие за опазване на калописиевия и месночервения дланокоренници (*Dactylorhiza kalopisii* E. Nelson и *D. incarnata* (L.)** **Soó)**

**в България 2022-2031 г.“**

Планът за действие за опазване на калописиевия и месночервения дланокоренници (*Dactylorhiza kalopisii* E. Nelson и *D. incarnata* (L.) Soó) в България 2022-2031 г. e разработен по проект BG16M1OP002-3.020-0026-C01, финансиран от Оперативна програма „Околна среда 2014 – 2020 г.“, съфинансиран от Европейския съюз чрез ЕФРР и Кохезионен фонд 06: Съхраняване и опазване на околната среда и насърчаване на ресурсната ефективност. Финансира от Оперативна програма „Околна среда 2014-2020 г.” (ОПОС 2014-2020 г.) на Европейския съюз, Приоритетна ос НАТУРА 2000 и биоразнообразие по процедура Изготвяне/актуализиране на планове за действие за видове.

Планът е за период от 10 години и е в съответствие с изискванията на Наредба № 5 от 01.08.2003 г. на МОСВ.

Планът е възложен за изготвяне от Министерство на околната среда и водите чрез Задание, съгласувано през 2018 г. от министъра на околната среда и водите.

Изпълнител на плана е Сдружение „Асоциация Наука за природата“, автори на плана са доц. д-р Антоанета Петрова, Росен Василев, Ирина Герасимова и Диана Венкова.

След запознаване с проекта на Плана за действие **дирекция НСЗП изразява следното становище:**

Планът е изготвен в съответствие с техническото задание, като следва стриктно неговата структура. Предпочитаните подходи са съобразени с двата растителни вида, приоритизирани са популации и са конкретизирани дейности, изпълнявайки основната цел на плана: достигане на подобрено състояние на популациите на два вида Салепови растения, калописиев и месночервен дланокоренници (*Dactylorhiza kalopissii* и *D. incarnata*). Планът съдържа подробни данни за видовете в количествен и качествен по значение анализ, касаещ таксономия, номенклатура и морфология на вида, международен и национален природозащитен статус на вида, законова защита, основана на европейското и национално законодателство. Описаните находища са на основа на теренни посещения, научни данни и изследвания, лични наблюдения, литературни източници и съответно е представена подробна информация, изключително полезна на сегашен етап от проучванията и за бъдещи сравнения и изследвания.

Във връзка с наскоро одобрената Националната рамка за приоритетни действия за Натура 2000 за програмния период 2021 – 2027 г. на България (НРПД 2021 – 2027 г.) от Европейската комисия чрез Постоянното представителство на България в Брюксел, е остойностена необходимостта от прилагане на съвкупност от действия за подобряване на природозащитното състояние на естествените местообитания на Калописиев дланокоренник (*Dactylorhiza kalopissii*) и Месночервен дланокоренник (*Dactylorhiza incarnata*).

При направения преглед се установи, че почти всички мерки, отразени в новата Национална рамка са залегнали в изработения План за действие, като **основни**, а също са изброени и подробно разписани и такива, които са **специфични мерки за видовете**.

Обръщаме внимание, че в следващите години финансиране по ОПОС ще бъде достъпно именно по залегналите в НРПД 2021 – 2027 г. действия. По тази причина е необходимо допълване на Плана за действие с тези действия, които не са отразени, а именно:

Към т.1. Законодателни и управленски мерки, на стр. 80, след Дейност 1.7. да се добави нова Дейност 1.8.: **Разработването на планове за управление на защитените зони от мрежата Натура 2000, вкл. изготвяне на Ръководство за разработване на планове за управление на защитените зони от мрежата Натура 2000;**

Към Мярка 3. Подобряване състоянието на местообитанията на стр. 82 да се добавят следните дейности:

3.2. **Повишаване на ефективността при борба с пожарите в степни, пасищни и горски екосистеми.** (НРПД, дейност 2.6., мярка 27**.)**;

3.3. **Премахване на изоставени антропогенни структури.** (НРПД, дейност 2.7*.,* мярка 31)*;*

3.4. **Премахване на инвазивни чужди видове.** (НРПД,дейност 2.9*.,* мярка 33.)

**Да се добавят три нови мерки 5, 6 и 7** (които съответстват на дейност 2.11.Мярка 46, дейност 2.12. Мярка 48 и дейност 2.13. Мярка 51 от НРПД), както следва:

Мярка 5. **Пилотни дейности: демонстриране и въвеждане на лесовъдски практики за устойчиво стопанисване на горите от местообитанията.**

Мярка 6. **Пилотни дейности: демонстриране и въвеждане на лесовъдски практики за трансформация на издънковите гори в семенни.**

Мярка 7. **Възстановяване на горски природни местообитания чрез залесяване с типични видове.**

Съответно сегашна мярка 5 става мярка 8, 6 става 9 и т.н. последна мярка 11. става 14.

Във връзка с гореописаното, с удовлетвореността в цялост от качеството на разработения План, с добавяне на възможността за усвояване на финансовия ресурс по повече дейности, чрез допълване на мерки от новата НРПД, което ще допринесе за изпълнение на основната цел на Плана за действие относно подобряване състоянието на видовете и популациите, **дирекция НСЗП** **счита, че НСБР следва да предложи на министъра да върне на вносителите проекта на план за отразяване на направените бележки и коментари от заседанието, след което да утвърди „План за действие за опазване на калописиевия и месночервения дланокоренници (*Dactylorhiza kalopisii* E. Nelson и *D. incarnata* (L.)** **Soó) в България 2022-2031 г.“**